Erna Solberg (H) får sterk kritikk fra samlet komité: – Tar til meg kritikken 
En samlet komité stiller seg bak den sterkeste kritikken en avgått statsråd kan få i Erna Solbergs sak. Også Anniken Huitfeldt (Ap) og Tonje Brenna (Ap) får kritikk av komiteen.  Kontroll- og konstitusjonskomiteen på Stortinget har nå lagt frem sine konklusjoner i de mange habilitetssakene i Støre- og Solberg-regjeringene.  – Flertallet mener Solberg i utilstrekkelig grad har overholdt sin undersøkelsesplikt overfor ektemannens aksjehandel, sa Grunde Almeland (V), saksordfører for habilitetssakene, på pressekonferansen onsdag.  «Sterk kritikk» er den nest strengeste formuleringen Stortinget kan bruke i saker om tillit til medlemmer av regjeringer.  Men det er den sterkeste kritikk som kan fremmes mot en avgått statsråd.  Det er fordi det ikke kan fremmes mistillitsforslag mot en avgått statsråd. – Burde spurt og gravd mer  Erna Solberg er for tiden på reise i India. Hun skriver i en kommentar til mediene at hennes tidligere beklagelse fortsatt gjelder. – Jeg har tatt ansvar for dette og gjort det klart at jeg burde spurt og gravd mer, slik at jeg kunne ha oppdaget handelen på et tidligere tidspunkt, sier hun i den skriftlige uttalelsen.  Hun sier kritikken er som forventet og på sin plass. – Jeg tar til meg kritikken fra Stortinget og mener det er viktig at vi alle fremover anstrenger oss enda mer for å etterleve habilitetsreglene. Det har vi alle et ansvar for, på tvers av de partipolitiske skillelinjene, sier hun.  – Skiller seg klart ut Frode Jacobsen (Ap) understreket at Solbergs sak «skiller seg klart ut». – Den dreier seg om svært omfattende habilitetsbrudd over en periode på åtte år, mens hun var statsminister og den øverste ansvarlige for regjeringen og landet, sa Jacobsen. Også Peter Frølich (H) trakk frem Høyre-lederen sin sak som ekstra kritikkverdig. – Det er alvorlig når en statsminister er inhabil, og omfanget av den potensielle inhabiliteten ikke er mulig å etterprøve, sa Frølich. Han påpekte at Solberg ikke hadde et godt nok system på plass for å holde oversikt over ektemannens aksjehandler. – Hun var uvitende, hun ble forledet, men hun kunne også ha sjekket grundigere, sa han. KrF er ikke med i kontrollkomiteen, men støtter komiteens enstemmige sterke kritikk av Erna Solberg. Flertallet i kontrollkomiteen retter kritikk mot tidligere utenriksminister Anniken Huitfeldt og statsråd Tonje Brenna. Se den fulle oversikten over komiteens konklusjoner nederst i saken.   – Ikke forenelig med å være statsminister  Et flertall i komiteen mener Solberg ikke i tilstrekkelig grad har tatt ansvar for å gjenreise tilliten etter sin manns aksjehandler.  I en merknad skriver de at dette ikke er forenelig med «tilliten som kreves for å være regjeringens øverste leder og landets fremste tillitsvalgte».  Høyre, Frp og Venstre stiller seg ikke bak denne formuleringen.  – Hun kunne ikke blitt sittende om dette hadde vært avslørt da hun var statsminister. At Solberg stiller til valg som statsminister igjen, svekker demokratiet, mener Lan Marie Berg, MDGs medlem i komiteen.  – De store partiene tar ikke arbeidet med å gjenreise tilliten tilstrekkelig alvorlig, mener hun.  Også Rødt mener Solberg ikke egner seg til å være statsministerkandidat.  – Jeg mener at hun ikke er det, men det er både politisk og på bakgrunn av det habilitetssakene, fordi det er veldig alvorlig, sier Seher Aydar. Solberg selv har konkludert med at hun vil fortsette å være både Høyre-leder og partiets statsministerkandidat i 2025. Henrik Asheim er sier at Solberg fortsatt er Høyres leder og statsministerkandidat.  – Har hun mistet noen stjerneglans på denne flertallsinnstillingen? – Det klart at det har hatt noe å si for tilliten til henne som politiker. Og den er vi jo i gang med å gjenreise.  – Høyres leder har også fått kritikk fra borgerlige partier i dag. Vil det ha noe å si for Høyres mulighet til å samle et lag frem mot 2025? – Det er jeg usikker på, det må nesten de partiene svare på. Men hun har jo fått den kritikken fra sitt eget parti også. Det er fordi vi har ønsket å unngå altfor mye partipolitisk spill rundt dette. Her er en oversikt over de ulike sakene og hvordan kontrollkomiteen konkluderer:
Kontroll- og konstitusjonskomiteen gir sterk kritikk til Erna Solberg for habilitetsbrudd i sin tid som statsminister. Kritikken mot Solberg er den sterkeste komiteen kan gi.  Kritikk rettes også mot Anniken Huitfeldt og Tonje Brenna, tidligere statsråder.